# Papua-Jaungvineja[labot | labot pirmkodu]

| Papua-Jaungvineja*Papua Niugini* |
| --- |
|

|  |  |
| --- | --- |
|  |  |
| Karogs | Ģerbonis |

 |
| **Devīze:Unity in diversity* Vienotība dažādībā |
| **Himna:O Arise, All You Sons* Ak celieties, jel dēli |
| Location of Papua New Guinea  |
| **Galvaspilsēta** (un lielākā pilsēta)
  | Portmorsbi 840) ﻿ / ﻿ |
| Valsts valodas | angļu valoda tokpisins hirimotu valoda |
| Valdība | Konstitucionālā monarhija |
|  -  | Karalis | Čārlzs III Vindzors |
|  -  | Ģenerālgubernators | Bob Dadae |
|  -  | Premjerministrs | James Marape |
| Neatkarība | no Austrālijas  |
|  -  | Pašpārvalde | 1973. gada 1. decembrī  |
|  -  | Neatkarība | 1975. gada 16. septembrī  |
| Platība |
|  -  | Kopā |  462 840 km² (54)

 |
|  -  | Ūdens (%) | 2 |
| Iedzīvotāji |
|  -  | iedzīvotāji 2021. gadā | 11 781 559  |
| **IKP** (PPP) | 2005. gada aprēķins |
|  -  | Kopā | $14,363 miljardi  |
|  -  | Uz iedzīvotāju | $2418  |
| **Džini koef.** (1996) | 50.9 (augsts)  |
| **TAI** (2007) | ▲0.530 (vidējs) (145.) |
| Valūta | kina (`PGK`)  |
| Laika josla | AEST (UTC+10) |
|  -  | Vasarā (DST) | kopš 2005. gada neievēro (UTC+10) |
| Interneta domēns | .pg |
| ISO 3166-1 kods | 598 / PNG / PG |
| Tālsarunu kods | +675
  |

**Papua-Jaungvineja** (tokpisinā: *Papua Niugini*, angļu: *Papua-New Guinea*), oficiāli **Neatkarīga valsts Papua-Jaungvineja** (*Independent State of Papua New Guinea)* ir valsts Okeānijā.

Galvaspilsēta ir Portmorsbi. Tā ir Nāciju Sadraudzības dalībvalsts. Valsts galva ir Lielbritānijas karalis, kuru pārstāv ģenerālgubernators. Likumdošanas iestāde ir Nacionālais parlaments.

Platība — 462 840 km². Iedzīvotāju skaits — 11 781 559 (2021). Oficiālās valodas ir angļu, tokpisins un hirimotu.

Papua-Jaungvinejā pastāv vairāk nekā 850 dažādu valodu un apmēram tikpat vietējo sabiedrību. Lielākā daļa iedzīvotāju ir kristieši, bet pārējie piekopj vietējos tradicionālos ticējumus.

## Vēsture

Papua-Jaungvinejas teritorija ir apdzīvota desmitiem tūkstošu gadu. Pirmie cilvēki Jaungvinejas salā ieradās aptuveni pirms 50 000 gadu. Reģiona kalnainais reljefs veicināja daudzu atšķirīgu kopienu, valodu un kultūru izveidošanos.

Apmēram pirms 7000–9000 gadiem Jaungvinejas augstienēs attīstījās viena no senākajām zināmajām zemkopības tradīcijām pasaulē. Vietējie iedzīvotāji audzēja taro, jamsu, banānus un citas kultūras. Vēlāk piekrastes un salu reģionos izplatījās austronēziešu jūrasbraucēju ietekme.

Eiropieši Jaungvineju sasniedza 16. gadsimtā. Portugāļu un spāņu jūrasbraucēji deva salai nosaukumu “Jaungvineja”, jo tās iedzīvotāji viņiem atgādināja Āfrikas Gvinejas iedzīvotājus. Tomēr ilgstoša Eiropas kontrole sākās tikai 19. gadsimtā.

1884. gadā salas dienvidaustrumu daļa kļuva par Lielbritānijas protektorātu, bet ziemeļaustrumu daļu pārņēma Vācijas impērija. Britu pārvaldīto teritoriju vēlāk sauca par Papuu, bet vācu teritoriju — par Vācu Jaungvineju.

Pirmā pasaules kara laikā, 1914. gadā, Austrālija ieņēma Vācu Jaungvineju. Pēc kara tā tika pārvaldīta kā Nāciju Līgas mandāta teritorija Austrālijas vadībā. Papua jau iepriekš atradās Austrālijas pārvaldē, un abas teritorijas vēlāk arvien ciešāk tika administratīvi sasaistītas.

Otrā pasaules kara laikā Papua un Jaungvineja kļuva par nozīmīgu kauju zonu starp Japānas un sabiedroto spēkiem. Īpaši nozīmīga bija Kokodas takas kampaņa 1942. gadā, kurā Austrālijas spēki apturēja Japānas virzību uz Portmorsbiju.

Pēc kara Austrālija turpināja pārvaldīt teritoriju kā Papua un Jaungvinejas teritoriju. 20. gadsimta vidū pakāpeniski pieauga vietējo politiskā līdzdalība un prasības pēc pašpārvaldes.

1973. gadā Papua-Jaungvineja ieguva pašpārvaldi, bet 1975. gada 16. septembrī kļuva par neatkarīgu valsti Nāciju Sadraudzības sastāvā. Par pirmo premjerministru kļuva Maikls Somare, kurš tiek uzskatīts par vienu no valsts neatkarības galvenajiem līderiem.

Pēc neatkarības Papua-Jaungvineja saglabāja parlamentāru demokrātiju, taču saskārās ar politisku nestabilitāti, reģionālām atšķirībām un ekonomiskām grūtībām. Īpaši nozīmīgs bija konflikts Bugenvilā, kur 1988. gadā sākās separātistu sacelšanās, kas ilga līdz 1990. gadu beigām.

2001. gadā tika noslēgts Bugenvilas miera līgums, kas paredzēja plašu autonomiju un referendumu par neatkarību. 2019. gadā referendumā lielākā daļa Bugenvilas iedzīvotāju nobalsoja par neatkarību, taču galīgais politiskais statuss vēl jāapstiprina Papua-Jaungvinejas parlamentam.

Mūsdienās Papua-Jaungvineja ir viena no kulturāli un lingvistiski daudzveidīgākajām valstīm pasaulē.

## Iedzīvotāji

Ģeogrāfiskā stāvokļa dēļ šeit allaž ir bijuši ierobežoti sakari starp dažādām cilvēku grupām. Tāpēc katrai no tām ir attīstījusies sava valoda un kultūra. Tā rezultātā Papua-Jaungvinejā radušās daudzas etniskās grupas, kas runā kādā no apmērām 850 valodām.
Lielākā atšķirība pastāv starp kalniešiem, kuri dzīvo ļoti izolēti, un zemieņu vai piekrastes iedzīvotājiem, kuri bieži satiekas ar citu cilšu cilvēkiem.

Lai gan vairums Papua-Jaungvinejas iedzīvotāju tiek uzskatīti par kristiešiem, joprojām daudzviet ir izplatītas vietējās reliģijas un paražas. Kopš neatkarības iegūšanas 1975. gadā dažas no šīm etniskajām grupām aktīvi iestājas par turpmākām izmaiņām un atdalīšanos no vienotās Papua-Jaungvinejas valsts.

## Dabas bagātības

Bagāta ar dabas resursiem — varu un zeltu.

Vairāk nekā 80% Papua-Jaungvinejas klāj biezi tropiskie lietus meži, tomēr to platība samazinās, jo trešdaļā lietus mežu saimnieko kokrūpniecības uzņēmumi, kuri tos intensīvi izcērt. Mežrūpniecība ir viena no nozīmīgākajām saimniecības nozarēm. Svarīgākā rūpniecības nozare ir iežguve. Valstī ir bagātīgi minerālu — vara, zelta, sudraba, niķeļa un kobalta — krājumi, iegūst arī naftu un dabasgāzi. Ieguve dod valsts ienākumu lielāko daļu. Lauksaimniecībā ir nodarbināti 85% valsts darbspējīgo iedzīvotāju, lai gan kultūraugu audzēšanai ir piemēroti mazāk nekā 2% valsts teritorijas. Lielajās saimniecībās audzē kafijkokus un citus lauksaimniecības augus, no kuriem iegūtie produkti tiek eksportēti.

## Administratīvais iedalījums

Papua-Jaungvinejas sastāvā ir 20 provinces, galvaspilsētas distrikts un Bugenvilas autonomais reģions.

## Ārējās saites

* Vikikrātuvē par šo tēmu ir pieejami multivides faili. Skatīt: Papua-Jaungvineja.

* *Encyclopædia Britannica* raksts (angliski)
* *Brockhaus Enzyklopädie* raksts (vāciski)
* Krievijas Lielās enciklopēdijas raksts (2004-2017) (krieviski)
* *Encyclopædia Universalis* raksts (franciski)
* Pareizticīgo enciklopēdijas raksts (krieviski)
* Enciklopēdijas *Krugosvet* raksts (krieviski)
* (angliski) Before They Pass Away: Indonesia + Papua New Guinea